បុគ្គលិក​សហព័ន្ធ​របស់​រដ្ឋាភិបាល​អាមេរិក​ធ្វើ​យុទ្ធនាការ​រៃ​អង្គាស​ថវិកា​សម្រាប់​អង្គការ​មនុស្ស​ធម៌​ក្នុង​ស្រុក​និង​អន្តរជាតិ
មាន​អង្គការ​សប្បុរស​ធម៌​សរុប​ចំនួន​ជាង​៤១០០​អង្គការ​បាន​ចូល​រួម​នៅ​ក្នុង​យុទ្ធនាការ​សហព័ន្ធ​រួបរួម​គ្នា​នេះ។
បុគ្គលិកសហព័ន្ធរបស់រដ្ឋាភិបាលអាមេរិកបានបើកយុទ្ធនាការរៃអង្គាសថវិកាសម្រាប់អង្គការមនុស្សធម៌ក្នុងស្រុក និងអន្តរជាតិនានា សម្រាប់ឆ្នាំ២០១១នេះ កាលពីថ្ងៃអង្គារ ទី១៨ ខែតុលា ក្នុងរដ្ឋធានីវ៉ាស៊ីនតោន សហរដ្ឋអាមេរិក។ ការរៃអង្គាសមូលនិធិដោយស្ម័គ្រចិត្តពីបុគ្គលិកសហព័ន្ធ ដែលគេហៅថា យុទ្ធនាការសហព័ន្ធរួបរួមគ្នាឬCombined Federal Campaignនេះ ត្រូវបានបង្កើតឡើងដោយសពប្រធានាធិបតី John F. Kenndey នៅឆ្នាំ១៩៦១ ហើយត្រូវបានធ្វើឡើងជារៀងរាល់ឆ្នាំ ដើម្បីប្រមូលថវិកាជួយដល់ជនក្រីក្រ ជនអត់ឃ្លាន និងអ្នកគ្មានផ្ទះសម្បែងនៅក្នុងសហរដ្ឋអាមេរិក និងនៅជុំវិញពិភពលោក។ លោកប្រែនដិន ហ្គានរ (Brandon Garner)គឺជាជំនួយការផ្នែករដ្ឋបាលនៃក្រុមប្រឹក្សាភិបាលផ្នែកផ្សព្វផ្សាយរបស់សហព័ន្ធ(Broadcasting Board of Governors)។ លោកគឺជាអ្នកផ្តល់ថវិកាជាប្រចាំដល់អង្គការមនុស្សធម៌មួយចំនួននៅក្នុងសហរដ្ឋអាមេរិកនេះ ចាប់តាំងពីឆ្នាំ២០០៦មក។ លោកបរិច្ចាគ ដោយកាត់ប្រាក់ខែរបស់លោកមួយចំណែក ហើយក្នុងឆ្នាំ២០១១នេះ លោកគឺជាអ្នកផ្តល់អំណោយទានដំបូងគេ។ «ខ្ញុំបរិច្ចាគថវិកាដល់អង្គការជាច្រើន រួមមានអង្គការកាត់បន្ថយឧក្រិដ្ឋកម្ម និងកាកបាទក្រហម ជាដើម។ គ្រាន់តែដកពីរបីដុល្លារពីប្រាក់ខែរបស់ខ្ញុំ ខ្ញុំពិតជាធ្វើឲ្យមានការផ្លាស់ប្តូរយ៉ាងធំធេងនៅក្នុងបណ្តាអង្គការទាំងនោះ»។ មានអង្គការសប្បុរសធម៌សរុបចំនួនជាង៤១០០អង្គការបានចូលរួមនៅក្នុងយុទ្ធនាការសហព័ន្ធរួបរួមគ្នានេះ។ នៅឆ្នាំ២០១០ បុគ្គលិកសហព័ន្ធទាំងមូលប្រមូលថវិកាបានចំនួនជាង២៨១លានដុល្លារអាមេរិក សម្រាប់បុព្វហេតុមនុស្សធម៌នៅជុំវិញពិភពលោក។ ដោយឡែក បុគ្គលិកនៃក្រុមប្រឹក្សាភិបាលផ្នែកផ្សព្វផ្សាយឬBroadcasting Board of Governorsតែមួយ រៃអង្គាសថវិកាបានជាង១៦ម៉ឺនដុល្លារអាមេរិកកាលពីឆ្នាំមុន។ លោកស្រី វីកតូរៀ ប្រីម័រ (Victoria Brimmer)គឺជាអ្នកគ្រប់គ្រងយុទ្ធនាការសហព័ន្ធរួបរួមគ្នារបស់ក្រុមប្រឹក្សានេះ។ «វាមិនសំខាន់ទេថា តើគេបរិច្ចាគថវិកាប៉ុន្មាននោះ។ គោលបំណងសំខាន់គឺឲ្យតែគេបរិច្ចាគ។ ហើយបុគ្គលិកម្នាក់ៗមានឱកាសជ្រើសរើសអង្គការសប្បុរសធម៌ណាមួយដែលពួកគេចង់បរិច្ចាគថវិកាទៅឲ្យ។ ការបរិច្ចាគនេះ មានអត្ថន័យធំធេងណាស់ ពីព្រោះ វាជួយមនុស្សគ្រប់គ្នា ក្នុងសហគមន៍មូលដ្ឋាននៅទូទាំងសហរដ្ឋអាមេរិកនិងទូទាំងពិភពលោក។» អង្គការសប្បុរសធម៌ខ្លះ ផ្តល់ស្បៀងអាហារ និងតម្រូវការមូលដ្ឋានចាំបាច់ផ្សេងទៀតដល់ជនក្រីក្រ និងខ្លះទៀតជួយក្មេងជំទង់ៗ ដែលញឿនថ្នាំ និងអ្នកដែលចេញមកពីស្ថានភាពប្រកបដោយការរំលោភបំពានឬស្ថានភាពដែលធ្វើឲ្យប៉ះទង្គិចផ្លូវចិត្តធ្ងន់ធ្ងរផ្សេងៗទៀតជាដើម។ «ខ្ញុំជឿជាក់ថា មានអង្គការសប្បុរសធម៌អន្តរជាតិជាច្រើនទៀតដែលបម្រើប្រជាជនកម្ពុជាផងដែរ»។ លោកស្រីវីកតូរៀ ប្រីម័រ (Victoria Brimmer) បន្តថា ស្ថានភាពលំបាកខាងហិរញ្ញវត្ថុបច្ចុប្បន្នមិនគួរក្លាយជាឧបសគ្គដល់បុគ្គលិកសហព័ន្ធក្នុងការចែករំលែកទ្រព្យធនបន្តិចបន្តួចរបស់ពួកគេទេ ប្រសិនបើពួកគេចង់។ «ដោយសារ យើងកំពុងស្ថិតក្នុងស្ថានភាពលំបាកខាងហិរញ្ញវត្ថុហ្នឹងហើយ ទើបតម្រូវការកាន់តែច្រើនឡើងនោះ។ យើងទាំងអស់គ្នាដែលជាបុគ្គលិកសហព័ន្ធនេះ មានសំណាងណាស់ដែលយើងមានការងារធ្វើ និងពិតជាមានប្រាក់នៅសល់ខ្លះ។ ទោះបីជាអ្វីៗមានភាពយ៉ាប់យឺនក៏ដោយ ក៏យើងនៅតែអាចរកវិធីផ្តល់ថវិកាបន្តិចបន្តួចបានទៀតដែរ ទៅដល់បុព្វហេតុដែលយើងគាំទ្រ»។ ដូច្នេះ លោកស្រីវីកតូរៀ ប្រីម័រ (Victoria Brimmer) បន្ថែមថា ថវិការបស់សប្បុរសជននៅក្នុងសហព័ន្ធនេះពិតជាជួយកែប្រែជីវិតរបស់ជនក្រីក្រ និងអ្នកដែលមិនសូវមានសំណាងដូចជាពួកគេ នៅជុំវិញពិភពលោក៕